曾巩
东津归催吴秀才寄酒
荒城懒出门常掩，春气欲归寒不敛。
东邻咫尺犹不到，况乃傍溪潭石险。
风光得暖才几日，不觉溪山碧于染。
欣然与客到溪岸，衣帻不避尘泥点。
谷花洲草各萌芽，高不迸生如刻剡。
梅花开早今已满，若洗新妆竞妖脸。
柳条前日尚憔悴，时节与催还荏苒。
沙禽翅羽亦已好，争趁午暄浮翠潋。
从今物物已可爱，有酒便醉情何慊。
君厨山杏旧所识，速致百壶须灩灩。
心知万事难刻画，惟有醉眠知不忝。
预愁酩酊苦大热，已令洒屋铺风簟。